

VLADA REPUBLIKE HRVATSKE

Zagreb, 8. veljače 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo kulture i medija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma o kulturnoj suradnji između Vlade Republike Hrvatske i Vlade Savezne Republike Brazila |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 7. Zakona o sklapanju i izvršavanju međunarodnih ugovora („Narodne novine”, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_donijela

**O D L U K U**

**o pokretanju postupka za sklapanje Sporazuma o kulturnoj suradnji između**

**Vlade Republike Hrvatske i Vlade Savezne Republike Brazila**

**I.**

Na temelju članka 139. Ustava Republike Hrvatske (,,Narodne novine”,br. 85/10. - pročišćeni tekst i 5/14. - Odluka Ustavnog suda Republike Hrvatske) pokreće se postupak za sklapanje Sporazuma o kulturnoj suradnji između Vlade Republike Hrvatske i Vlade Savezne Republike Brazila (u daljnjem tekstu: Sporazum o kulturnoj suradnji).

**II.**

Ocjenjuje se da je dosadašnja suradnja Republike Hrvatske i Savezne Republike Brazila u području kulture skromna i nedostatna u odnosu na interese i mogućnosti.

**III.**

Sklapanjem Sporazuma o kulturnoj suradnji stvorit će se preduvjeti za širenje i unaprjeđivanje suradnje u različitim područjima kulture i umjetnosti te produbljivanje i jačanje ukupnih odnosa između dviju zemalja.

Sklapanje Sporazuma o kulturnoj suradnji predlaže se radi uspostave pravnog okvira za ostvarivanje i daljnje unaprjeđenje suradnje između dviju zemalja u području kulture i umjetnosti. Stranke će unaprijediti razmjene i osposobljavanje stručnjaka u područjima kulturnog razvoja, osobito umjetnosti, tradicijske umjetnosti, knjižničarstva, izdavaštva, arheologije, muzeologije, kinematografije, arhitekture i dizajna.

Sporazum o kulturnoj suradnji je višegodišnji i predviđa suradnju u granicama mogućnosti obiju zemalja, na recipročnoj osnovi.

**IV.**

Prihvaća se Nacrt sporazuma o kulturnoj suradnji, kao osnova za vođenje pregovora.

Nacrt sporazuma o kulturnoj suradnji iz stavka 1. ove točke, sastavni je dio ove Odluke.

**V.**

Pregovori za sklapanje Sporazuma o kulturnoj suradnji vodit će se diplomatskim putem te u tu svrhu nije potrebno osigurati financijska sredstva u državnom proračunu Republike Hrvatske.

**VI.**

Ovlašćuje se ministrica kulture i medija da, u ime Vlade Republike Hrvatske, potpiše Sporazum o kulturnoj suradnji.

**VII.**

Izvršavanje Sporazuma o kulturnoj suradnji neće zahtijevati dodatna financijska sredstva iz državnog proračuna Republike Hrvatske.

**VIII.**

Sporazum o kulturnoj suradnjine zahtijeva donošenje novih ili izmjenu postojećih zakona, odnosno ne podliježe potvrđivanju po članku 18. Zakona o sklapanju i izvršavanju međunarodnih ugovora.

**IX.**

Danom donošenja ove Odluke stavlja se izvan snage Odluka o pokretanju postupka za sklapanje Ugovora između Vlade Republike Hrvatske i Vlade Savezne Republike Brazil o suradnji u području kulture, KLASA: 605-01/05-01/07, URBROJ: 5030108-05-1, od 10. studenoga 2005.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Ministarstvo kulture i medija Republike Hrvatske primilo je od brazilske strane Nacrt sporazuma o kulturnoj suradnji Vlade Republike Hrvatske i Vlade Savezne Republike Brazila (u daljnjem tekstu: „Sporazum”).

Sklapanje Sporazuma predlaže se radi uspostave pravnog okvira za ostvarivanje i daljnje unaprjeđenje suradnje između dviju zemalja u području kulture i umjetnosti.

Ovim Sporazumom potaknut će se suradnja institucija dviju zemalja koje su aktivne u područjima kulture i umjetnosti, dodatno će se razvijati i poticati direktna suradnja između arhiva, međunarodnih sajmova knjiga, muzeja i galerija te ustanova i udruženja vezanih za film.

Podržavat će se uzajamna razmjena stručnjaka i izvođača i drugih profesionalaca iz područja glazbene i izvedbene umjetnosti i kazališta. Poticat će se suradnja ustanova i institucija za očuvanje i obnovu kulturnu baštine.

Ovim Sporazumom unaprijedit će se suradnja sa Saveznom Republikom Brazilom u području kulture i umjetnosti.